Прывітаўшыся, спадар Яраш стаў знаёміць усіх з сакральным беларускім музычным інструментам – дудой, якая можа змушаць і да скокаў, і да спеваў, і да роздуму. Літаратурную частку выступу на сябе ўзяла шаноўная Аксана, сцісла і змястоўна апавёўшы пра свае кнігі розных гадоў. Разам з празаічнымі ўрыўкамі, вядома ж, чыталіся і вершы. Яны чаргаваліся з музычнымі фрагментамі ад Яраша Малішэўскага. Таямніча гучаў маленькі варган – інструмент чараўнікоў і шаманаў – выклікаў непадробнае здзіўленне. Маленькі саламяны пішчык сваімі мелодыямі вяртаў у лета, пяшчотныя спевы глінянай акарыны агортвалі восеньскімі фарбамі, а шматгалосыя дудкі стваралі амаль аркестровае выступленне.